Il-kantanta Federica Falzon se tkun qed tħalli l-marka ta’ idha fil-kumpless ta’ Bay Street f’San Ġiljan permezz ta’ tqegħid ta’ maduma f’dik li hi magħrufa t-Triq taċ-Ċelebritajiet (walk of fame). Il-maduma se tkun qed titqiegħed nhar il-Ħadd li ġej. Ftit tal-ġimgħat ilu Federica Falzon għamlet isem għaliha u għall-pajjiżna wara li flimkien mal-kantant Vincenzo Carni rebħu s-seba’ edizzjoni tal-programm popolari televiżiv Ti Lascio Una Canzone u waslu wkoll sat-tieni post f’dik li magħrufa bħala La Coppa dei Campioni. Il-kumpless Bay Street ilu sa mis-sena 2000 jonora kanatanti u artisti kemm lokali kif ukoll barranin li għamlu unur lil pajjiżna kemm f’Malta kif ukoll barra minn xtutna. Aktar kmieni din is-sena bay street onora wkoll lil kantanta Gaia Cauchi, ir-rebbieħa tal-Junior Eurovision Song Contest (RITRATT).